Broj: 711-I-1092-P-66/18-04-8

Zagreb, 8. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Damira Markuša, zamjenika gradonačelnika Grada Kutine, na 13. sjednici, održanoj 8. lipnja 2018.g., donosi sljedeću**

**ODLUKU**

**Postupak za odlučivanje o sukobu interesa protiv dužnosnika Damira Markuša, zamjenika gradonačelnika Grada Kutine, neće se pokrenuti, s obzirom da iz prikupljenih podataka i dostavljene dokumentacije ne proizlazi da je dužnosnik neispunjavanjem obveza propisanih člankom 8. i člankom 9. stavkom 1. ZSSI-a u pogledu dostave podataka o vlastitim obvezama i obvezama bračnog druga te podataka o drugim poslovima koje je obavljao prije stupanja na dužnost počinio moguću povredu odredbi ZSSI-a, niti moguću povredu načela postupanja dužnosnika.**

Obrazloženje

Povjerenstvo je 26. veljače 2018. g. zaprimilo neanonimnu prijavu mogućeg sukoba interesa dužnosnika Damira Markuša, zamjenika gradonačelnika Grada Kutine, koja je zaprimljena u knjizi ulazne pošte pod brojem: 711-U-717-P-66/18-01-5, povodom koje se vodi predmet broj: P-66/18. Sukladno članku 39. stavku 4. ZSSI-a podnositelju prijave jamči se zaštita anonimnosti.

U predmetnoj prijavi u bitnome se navodi da iz dužnosnikova izvješća o imovinskom stanju nije jasno na koji način je dužnosnik Damir Markuš ostvario pravo na bankovne kredite, navedene u izvješćima o imovinskom stanju navedenog dužnosnika te da u istima nema podataka koje je poslove dužnosnik obavljao 12 mjeseci prije stupanja na dužnost, kao ni podatka o prihodima koje je dužnosnik ostvario na navedenim poslovima.

Uvidom u registar dužnosnika, koji ustrojava i vodi Povjerenstvo, utvrđeno je da Damir Markuš dužnost zamjenika gradonačelnika Grada Kutine obnaša od 16. lipnja 2017.g.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici te je stoga dužnosnik Damir Markuš, povodom obnašanja dužnosti zamjenika gradonačelnika Grada Kutine obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, izvršilo uvid u izvješća o imovinskom stanju dužnosnika i to:

* izvješće o imovinskom stanju od 14. rujna 2017. g. podneseno povodom stupanja na dužnost
* izvješće o imovinskom stanju od 15. Veljače 2018.g. povodom ispravka podataka
* izvješće o imovinskom stanju od 21. ožujka 2018. g. povodom ispravka podataka
* izvješće o imovinskom stanju od 24. travnja 2018. g. povodom ispravka podataka.

U izvješću o imovinskom stanju koje je dužnosnik Damir Markuš podnio 24. travnja 2018. g., u dijelu izvješća „Podatci o obvezama“ dužnosnik je naveo sljedeće obveze:

* osobni kredit u kojem je vjerovnik Banco popolare, sada OTP banka, za dug u iznosu od 68.117,00 kn, koji je nastao 2012. g., s rokom vraćanja od 120 mjeseci, mjesečnim anuitetom u iznosu od 932,54 kn i ugovorenom kamatnom stopom od 10,49 %
* osobni kredit u kojem je vjerovnik Splitska banka, za dug u iznosu od 30.000,00 EUR, koji je nastao 2014. g., s rokom vraćanja od 120 mjeseci, mjesečnim anuitetom u iznosu od 359,93 EUR i ugovorenom kamatnom stopom od 8,88 %
* osobni kredit u kojem je vjerovnik Sber banka, za dug u iznosu od 60.619,kn, koji je nastao 2013. g., s rokom vraćanja od 96 mjeseci, mjesečnim anuitetom u iznosu od 509,68 kn i ugovorenom kamatnom stopom od 10,99 %
* osobni kredit u kojem je vjerovnik Splitska banka, za dug u iznosu od 39.000,00 kn, koji je nastao 2017. g., s rokom vraćanja od 111 mjeseci, mjesečnim anuitetom u iznosu od 509,00 kn i ugovorenom kamatnom stopom od 8,04 %
* kredit bračnog druga u kojem je vjerovnik Erste banka, za dug u iznosu od 10.000,00 kn, koji je nastao 2017. g., s rokom vraćanja od 36 mjeseci, mjesečnim anuitetom u iznosu od 509,00 kn i ugovorenom kamatnom stopom koja je omaškom iskazana u visini od 81,50 %
* kredit bračnog druga u kojem je vjerovnik Erste banka, za dug u iznosu od 40.000,00 kn, koji je nastao 2014. g., s rokom vraćanja od 84 mjeseca, mjesečnim anuitetom u iznosu od 504,54 kn i ugovorenom kamatnom stopom koja je omaškom iskazana u visini od 81,50 %
* osobni kredit u kojem je vjerovnik Hrvatska poštanska banka, za dug u iznosu od 16.228,18 EUR, koji je nastao 2005. g., s rokom vraćanja od 240 mjeseci, mjesečnim anuitetom u iznosu od 107,00 EUR i ugovorenom kamatnom stopom od 4,00 %.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 8. i člankom 9. stavkom 1. ZSSI-a propisane su okolnosti i sadržaj obveze dužnosnika na podnošenje izvješća o imovinskom stanju.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju. Člankom 22. ZSSI-a propisano je da provjera podataka iz podnesenih izvješća dužnosnika o imovinskom stanju može biti prethodna (administrativna) provjera i redovita provjera.

Člankom 23. stavkom 1. ZSSI-a propisano je da prethodna (administrativna) provjera uključuje: – provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, – provjeru je li dužnosnik u zakonskom roku podnio izvješće, – provjeru je li izvješće o imovinskom stanju potpisano od dužnosnika, – provjeru pravilnog i potpunog ispunjavanja obrasca izvješća o imovinskom stanju od strane dužnosnika.

Povjerenstvo je u propisanom postupku utvrdilo da je dužnosnik Damir Markuš, sukladno obvezi propisanoj člankom 8. i člankom 9. stavkom 1. ZSSI-a ispunio obvezu podnošenja izvješća o imovinskom stanju te je provelo administrativnu provjeru izvješća, u kojoj je utvrđeno da je dužnosnik pravilno i potpuno ispunio izvješća pa tako i dio izvješća „Podatci o obvezama“.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. ovog Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama ovog Zakona i podzakonskih propisa donesenih na temelju ovog Zakona. U pogledu podataka koje je dužnosnik naveo u dijelu izvješća „Podatci o obvezama, a koji se odnose na obveze prema bankarskim institucijama, Povjerenstvo utvrđuje da sukladno Odluci i Rješenju Ustavnog suda Republike Hrvatske broj U-I-2414/2011, U-I-3890/2011, U-I-4720/2012 od 7. studenog 2012. g. („Narodne novine“ broj 126/12.) nije ovlašteno provoditi redovitu provjeru za iste.

Na temelju uvida u gore navedena izvješća dužnosnika Damira Markuša utvrđeno je da je dužnosnik u dijelu izvješća „Podatci o poslovima koje je dužnosnik obavljao 12 mjeseci prije stupanja na dužnost“ unio napomenu „Ne postoji“. U dijelu izvješća o imovinskom stanju podnesenog 14. rujna 2017. g. „Podatci o plaći ostvarenoj kod drugog poslodavca“ dužnosnik je naveo da od isplatitelja HZZO mjesečno prima 7.699,77 kn. Kao OIB isplatitelja dužnosnik je naveo 69326397242 koji se odnosi na Splitsku banku d.d. U dijelu izvješća o imovinskom stanju podnesenih 21. ožujka 2018. g. i 24. travnja 2018. g. „Podatci o ostalim prihodima“ dužnosnik je naveo da od isplatitelja HZMO prima 7.699,77 kn.

Na zahtjev Povjerenstva, Hrvatski zavod za mirovinsko osiguranje, Središnja služba, Sektor za mirovinsko osiguranje, Odjel za poslove mirovinskog osiguranja je 5. ožujka 2018. g. dostavio očitovanje klasa: 140-01/18-35/58 urbroj: 341-99-11/1-18-2 u kojem se navode razdoblja zaposlenja, odnosno staža osiguranja dužnosnika Damira Markuša. Prema dostavljenom očitovanju i tabeli razdoblja zaposlenja, posljednje zaposlenje dužnosnika Damira Markuša okončano je 31. ožujka 2001. g. te je imenovani od 1. travnja 2001. g. korisnik mirovine, koja se isplaćuje putem Hrvatskog zavoda za mirovinsko osiguranje, Područnog ureda u Sisku.

U skladu s navedenim, Povjerenstvo smatra da je dužnosnik, uz manje bitne omaške, pravilno i potpuno ispunio izvješća o imovinskom stanju od 21. ožujka 2018. g. i 24. travnja 2018. g. u dijelu koji se odnosi na podatke o obvezama i poslovima koje je dužnosnik obavljao 12 mjeseci prije stupanja na dužnost.

S obzirom da iz navoda podnesene prijave i prikupljenih podataka Povjerenstvo nije steklo saznanja iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a niti do moguće povrede načela postupanja dužnosnika, Povjerenstvo je donijelo odluku kako što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Markuš, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana